
REPUBLIKA HRVATSKA
TRGOVAČKI SUD U ZADRU					
Zadar, Dr. Franje Tuđmana 35

R E P U B L I K A   H R V A T S K A

R  J  E  Š  E  N  J  E

	Trgovački sud u Zadru, OIB: 39670464653, po sutkinji Tini Grgas, u stečajnom postupku nad stečajnim dužnikom Stečajna masa iza A A, d.o.o., u stečaju sa sjedištem u Zadru, Poljanska 9, OIB: 75194579435, zastupanim po  stečajnom upravitelju Edvinu Šimunovu iz Zadra, Poljanska 9, odlučujući o zahtjevu podnositelja Čede Alića iz Poličnika, Stjepana Radića 7 od 14. srpnja 2016. za izuzeće svih sudaca ovog suda, 24. kolovoza 2016. 

r i j e š i o    j e

Odbacuje se zahtjev Čede Alića od 14. srpnja 2016. za izuzeće svih sudaca ovog suda u predmetu poslovni broj gornji kao nedopušten. 

Obrazloženje

Pravomoćnim rješenjem ovog suda poslovni broj IV St-1/02 od 11. listopada 2005. otvoren je stečajni postupak nad dužnikom A A, d.o.o. sa sjedištem u Poličniku, imenovan je stečajni upravitelj dužniku u osobi Edvina Šimunova iz Zadra te je istovremeno zaključen stečajni postupak na dužnikom nakon čega je dužnik brisan iz sudskog registra rješenjem ovog suda posl. br. Tt-05/713-2 od 17. studenog 2005. 
Rješenjem ovog suda posl. br. gornji od 24. svibnja 2016., a na prijedlog stečajnog upravitelja od 30. ožujka 2016. za upis stečajne mase iza brisanog dužnika u sudski registar radi nastavka vođenja ovršnog postupka kod Općinskog suda u Zadru posl. br. Ovr-2266/2015, određen je upis stečajne mase iza brisanog subjekta upisa u sudski registar, sve sukladno odredbi čl. 438. Stečajnog zakona (Narodne novine broj 71/15, u nastavku teksta: SZ), nakon čega je navedeno rješenje provedeno u sudski registar rješenjem ovog suda posl. br. Tt-16/3244-1 od 12. srpnja 2016. 
Dana 14. srpnja 2016. raniji zastupnik po zakonu, direktor i jedini osnivač dužnika Čedo Alić je podnio ovom sudu podnesak koji sadržajno predstavlja zahtjev za izuzeće svih sudaca ovog suda za postupanje u predmetnom postupku. 
Zahtjev podnositelja nije dopušten. 
Naime, odredbom čl. 10. SZ-a je propisano da se u stečajnom postupku na odgovarajući način primjenjuju pravila parničnoga postupka u postupku pred trgovačkim sudovima.
Odredbom članka 73. stavka 1. Zakona o parničnom postupku (Narodne novine broj 25/13 i 89/14, u nastavku teksta ZPP) propisano je da stranke mogu tražiti izuzeće samo suca koji sudjeluje u određenom postupku, odnosno predsjednika suda koji o zahtjevu za izuzeće treba odlučiti, dok je odredbom stavka 2. podstavka 1. istog članka propisano da nije dopušten zahtjev za izuzeće kojim se uopćeno traži izuzeće svih sudaca nekog suda ili svih sudaca koji bi mogli suditi u nekom predmetu. Nadalje, odredbom čl. 73. st. 3. ZPP-a propisano je da će zahtjeve iz čl. 73. st. 2. istog odbaciti sudac pojedinac pred kojim teče postupak u povodu kojeg je izuzeće zatraženo. 
S obzirom da podnositelj zahtjeva Čedo Alić nije osoba ovlaštena za zastupanje pravne osobe-brisanog društva A A, d.o.o. u stečaju sa sjedištem u Poličniku od trenutka nastupa pravnih posljedica otvaranja stečajnog postupka nad dužnikom, dakle još od 11. listopada 2005. kada je doneseno rješenje o otvaranju stečajnog postupka nad dužnikom, to je istom prestalo svojstvo stranke tj. svojstvo zakonskog zastupnika dužnika kao pravne osobe u smislu odredbi čl. 77. i čl. 80. do 82. ZPP-a, a zbog čega isti nije ovlašten podnijeti zahtjev za izuzeće u smislu odredbe čl. 73. st. 1. ZPP-a.  
Zbog navedenog, nije od utjecaja na donošenje odluke u ovoj pravnoj stvari okolnost što se podnositelj zahtjeva u istom neistinito predstavlja kao zakonski zastupnik stečajnog dužnika i što se kao takav neovlašteno koristi žigom brisanog društva kojeg je bio dužan predati stečajnom upravitelju dužnika još u trenutku otvaranja stečajnog postupka nad istim.
U konačnici, za napomenuti je da predmetni zahtjev za izuzeće, sve i da je podnesen od strane ovlaštene osobe, nije dopušten u smislu odredbe čl. 73. st. 2. pod. 1. ZPP-a budući se istim uopćeno traži izuzeće svih sudaca ovog suda za postupanje u predmetnom postupku, a ne određenog suca koji sudjeluje u istom, odnosno predsjednika suda koji treba odlučiti o zahtjevu za izuzeće. 
Slijedom svega navedenog, a budući predmetni zahtjev za izuzeće nije podnesen od strane ovlaštene osobe niti je dopušten u sadržajnom smislu, te da ne postoje razlozi za izuzeće suca iz čl. 71. ZPP-a, to je temeljem naprijed citiranih odredbi isti trebalo odbaciti te donijeti odluku kao u izreci rješenja. 


U Zadru 24. kolovoza 2016. 


Za točnost otpravka-ovlaštena službenica:                                             Sutkinja
Nena Mužanović                                                                                     Tina Grgas, v.r.

	
	UPUTA O PRAVNOM LIJEKU: 
	Protiv ovog rješenja nije dopuštena posebna žalba (čl. 73. st. 4. ZPP-a u svezi s čl. 10. SZ-a). 

Dostaviti : 
- Podnositelju zahtjeva Čedi Aliću iz Poličnika 
- e-Oglasna ploča suda 





